DA Den Europæiske Unions Tidende C 296/16

Meddelelse om Den Europæiske Unions Rets dom af 1. juni 2017 i sag T-442/12 vedrørende Rådets gennemførelsesforordning (EU) nr. 626/2012 om ændring af gennemførelsesforordning (EU) nr. 349/2012 om indførelse af en endelig antidumpingtold på importen af vinsyre med oprindelse i Folkerepublikken Kina

(2017/C 296/04)

Dom

I sin dom af 1. juni 2017 i sag T-442/12, Changmao Biochemical Engineering Co Ltd mod Rådet (1) (»dommen«) annullerede Den Europæiske Unions Ret (»Retten«) Rådets gennemførelsesforordning (EU) nr. 626/2012 af 26. juni 2012 om ændring af gennemførelsesforordning (EU) nr. 349/2012 om indførelse af en endelig antidumpingtold på importen af vinsyre med oprindelse i Folkerepublikken Kina (2) (»gennemførelsesforordningen«), for så vidt som den finder anvendelse på den kinesiske eksporterende producent Changmao Biochemical Engineering Co Ltd (»den pågældende eksporterende producent«).

Retten fastslog, at den pågældende eksporterende producents ret til forsvar var blevet krænket ved afvisningen af dennes forespørgsel om fremlæggelse af oplysninger vedrørende prisforskellen mellem DL-vinsyre og L+-vinsyre i forbindelse med beregningen af den normale værdi uden en gyldig og rettidig begrundelse herfor. Retten fandt, at det ikke kunne udelukkes, at var forespørgslen blevet imødekommet, kunne udfaldet af undersøgelsen have været anderledes.

Konsekvenser

I henhold til artikel 266 i traktaten om Den Europæiske Unions funktionsmåde skal institutionerne træffe de nødvendige foranstaltninger til gennemførelse af dommen.

Ved udførelsen af disse nødvendige foranstaltninger for at efterkomme en annullationsdom og opfylde den fuldt ud, kan den undersøgelse, der lå til grund for foranstaltningen, genoptages på det præcise tidspunkt, hvor ulovligheden indtrådte (3).

I efterkommelse af Rettens dom af 1. juni 2017 har Kommissionen derfor mulighed for at afhjælpe de aspekter i sagen, der førte til annulleringen, og lade de dele, som ikke berøres af dommen, forblive uændrede (4).

Annullationen af gennemførelsesforordningen skyldtes den manglende overholdelse af retten til forsvar under en del af den administrative procedure, der lå til grund for gennemførelsen af forordningen, dvs. fremlæggelsen af visse oplysninger for denne eksporterende producent i forbindelse med beregningen af den normale værdi.

Den pågældende eksporterende producents anmodning om oplysninger vedrørende prisforskellen mellem DL-vinsyre og L+-vinsyre i forbindelse med beregningen af den normale værdi bør revurderes i lyset af de særlige omstændigheder i sagen.

De konklusioner i gennemførelsesforordningen, som ikke blev anfægtet, eller som blev anfægtet, men afvist af Retten eller ikke undersøgt af Retten, og således ikke førte til annullering af gennemførelsesforordningen, er stadig gældende.

Genoptagelse af undersøgelsen

I betragtning af ovenstående har Kommissionen besluttet at genoptage antidumpingundersøgelsen vedrørende importen af vinsyre med oprindelse i Folkerepublikken Kina, der ledte til vedtagelsen af gennemførelsesforordning (EU) nr. 626/2012, for så vidt angår den pågældende eksporterende producent, og at genoptage undersøgelsen på det tidspunkt, hvor uregelmæssigheden foregik.

Genoptagelsen er begrænset til gennemførelsen af Rettens dom for så vidt angår Changmao Biochemical Engineering Co Ltd. Genoptagelsen vedrører ikke andre undersøgelser. Rådets gennemførelsesforordning (EU) nr. 349/2012 af 16. april 2012 om indførelse af en endelig antidumpingtold på importen af vinsyre med oprindelse i Folkerepublikken Kina efter en udløbsundersøgelse i henhold til artikel 11, stk. 2, i forordning (EF) nr. 1225/2009 (5) er derfor stadig gældende, hvad angår den pågældende eksporterende producent.

De interesserede parter orienteres om denne undersøgelse gennem offentliggørelsen af denne meddelelse i Den Europæiske Unions Tidende.

Skriftlige bemærkninger

Alle interesserede parter, herunder især den pågældende eksporterende producent og EU-erhvervsgrenen, opfordres til at tilkendegive deres synspunkter, indgive oplysninger og fremlægge dokumentation om forhold vedrørende genoptagelsen af denne undersøgelse. Medmindre andet er angivet, skal disse oplysninger med tilhørende dokumentation være Kommissionen i hænde senest 20 dage efter datoen for offentliggørelsen af denne meddelelse i Den Europæiske Unions Tidende.

Mulighed for at blive hørt af Kommissionens undersøgelsestjenester

Den pågældende eksporterende producent og EU-erhvervsgrenen kan anmode om at blive hørt af Kommissionens undersøgelsestjenester. Enhver anmodning om at blive hørt skal fremsættes skriftligt med angivelse af årsagerne til anmodningen. For så vidt angår høringer om spørgsmål vedrørende genoptagelsen af undersøgelsen, skal anmodningen fremsættes senest 15 dage efter datoen for offentliggørelsen af denne meddelelse i Den Europæiske Unions Tidende. Derefter skal en anmodning om at blive hørt fremsættes inden for de særlige frister, som Kommissionen fastsætter i sin kommunikation med parterne.

Vejledning om indgivelse af skriftlige bemærkninger og indsendelse af korrespondance

Oplysninger, der forelægges Kommissionen som led i handelsbeskyttelsesundersøgelser, må ikke være omfattet af ophavsret. Interesserede parter skal, før de forelægger Kommissionen oplysninger og data omfattet af tredjemands ophavsret, anmode indehaveren af ophavsrettighederne om en særlig tilladelse, som udtrykkeligt tillader Kommissionen a) at anvende oplysningerne og dataene i forbindelse med denne handelsbeskyttelsesprocedure og b) at forelægge interesserede parter berørt af undersøgelsen oplysningerne og/eller dataene i en form, der gør det muligt for dem at udøve deres ret til forsvar.

Alle skriftlige bemærkninger og korrespondance fra interesserede parter, for hvilke der anmodes om fortrolig behandling, skal forsynes med påtegningen »Limited« (6).

Interesserede parter, der indgiver oplysninger, der er forsynet med påtegningen »Limited«, er forpligtede til at indgive ikkefortrolige sammendrag i henhold til artikel 19, stk. 2, i Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (7) (»grundforordningen«), som forsynes med påtegningen »For inspection by interested parties«. Disse sammendrag bør være tilstrækkeligt detaljerede til at sikre en rimelig forståelse af de fortrolige oplysningers egentlige indhold.

Hvis en interesseret part fremlægger fortrolige oplysninger uden også at indsende et ikkefortroligt sammendrag, der opfylder kravene til form og indhold, kan der ses bort fra sådanne fortrolige oplysninger.

Interesserede parter opfordres til at fremsætte deres bemærkninger og anmodninger pr. e-mail, herunder scannede fuldmagter og erklæringer. Ved brug af e-mail udtrykker de interesserede parter accept af de regler, der gælder for elektronisk kommunikation, og som findes i dokumentet »KORRESPONDANCE MED EUROPA-KOMMISSIONEN I HANDELSBESKYTTELSESSAGER«, der er tilgængeligt på Generaldirektoratet for Handels hjemmeside: http://trade.ec.europa.eu/doclib/docs/2014/june/tradoc_152565.pdf

Interesserede parter skal anføre deres navn, adresse, telefonnummer og en gyldig e-mailadresse og sikre, at denne e-mailadresse er en fungerende officiel virksomhedspostkasse, som tjekkes dagligt.

Når Kommissionen har modtaget disse kontaktoplysninger, vil den udelukkende kommunikere med de interesserede parter pr. e-mail, medmindre de udtrykkeligt har ønsket at modtage alle dokumenter fra Kommissionen på anden vis, eller medmindre dokumenternes art forudsætter brug af anbefalet post.

Interesserede parter kan i ovenstående retningslinjer for kommunikation med interesserede parter finde supplerende regler og oplysninger om korrespondance med Kommissionen, herunder de principper, der gælder for indsendelse af bemærkninger pr. e-mail.

Kommissionens postadresse:

Europa-Kommissionen Generaldirektoratet for Handel Direktorat H Office: CHAR 04/039 1049 Bruxelles/Brussel BELGIEN E-mail: TRADE-AD-R529A-TARTARIC-ACID@ec.europa.eu

Manglende samarbejdsvilje

Hvis en af de interesserede parter nægter at give adgang til nødvendige oplysninger, undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. grundforordningens artikel 18.

Konstateres det, at en interesseret part har meddelt urigtige eller vildledende oplysninger, kan der ses bort fra disse oplysninger, og der kan gøres brug af de foreliggende faktiske oplysninger.

Hvis en interesseret part helt eller delvist undlader at samarbejde, og konklusionerne af undersøgelsen derfor baseres på de foreliggende faktiske oplysninger, jf. grundforordningens artikel 18, kan resultatet blive mindre gunstigt for denne part, end hvis den pågældende havde samarbejdet.

Indgives svar ikke elektronisk, betragtes dette ikke som manglende samarbejdsvilje, forudsat at den interesserede part påviser, at indgivelse af svar på den ønskede måde vil indebære en urimelig ekstra byrde eller urimelige ekstra omkostninger. Den interesserede part bør omgående kontakte Kommissionen.

Høringskonsulent

Den pågældende eksporterende producent og EU-erhvervsgrenen kan anmode om, at høringskonsulenten i handelsprocedurer griber ind. Høringskonsulenten optræder som formidler mellem de interesserede parter og Kommissionens undersøgelsestjenester. Høringskonsulenten gennemgår anmodninger om aktindsigt, tvister med hensyn til oplysningernes fortrolighed, anmodninger om forlængelse af frister og anmodninger fra tredjeparter om at blive hørt. Høringskonsulenten kan arrangere en høring med en individuel interesseret part og mægle for at sikre, at de interesserede parters ret til at forsvare sig udøves fuldt ud.

En anmodning om en høring med høringskonsulenten skal indgives skriftligt og begrundes. For så vidt angår høringer om spørgsmål vedrørende den indledende fase af undersøgelsen, skal anmodningen fremsættes senest 15 dage efter datoen for offentliggørelsen af denne meddelelse i Den Europæiske Unions Tidende. Derefter skal en anmodning om at blive hørt fremsættes inden for de særlige frister, som Kommissionen fastsætter i sin kommunikation med parterne.

Høringskonsulenten vil også skabe mulighed for en høring med parterne, hvor der bliver lejlighed til at fremsætte andre synspunkter og fremføre modargumenter bl.a. i spørgsmål vedrørende gennemførelsen af dommen.

Interesserede parter kan finde yderligere oplysninger og kontaktoplysninger på høringskonsulentens sider på Generaldirektoratet for Handels hjemmeside: http://ec.europa.eu/trade/trade-policy-and-you/contacts/hearing-officer/

Behandling af personoplysninger

Personoplysninger, som indsamles i forbindelse med denne undersøgelse, vil blive behandlet i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (8).

Oplysninger til toldmyndighederne

Den antidumpingtold, der er betalt i henhold til gennemførelsesforordning (EU) nr. 626/2012 på importen af vinsyre, i øjeblikket henhørende under KN-kode ex 2918 12 00 (Taric-kode 2918120090) og med oprindelse i Folkerepublikken Kina, produceret af Changmao Biochemical Engineering Co Ltd (Taric-tillægskode A688), ud over den antidumpingtold, der blev indført ved gennemførelsesforordning (EU) nr. 349/2012 på den samme import, bør tilbagebetales eller udlignes. Anmodninger om tilbagebetaling eller udlignelse indgives til de nationale toldmyndigheder i overensstemmelse med de gældende toldbestemmelser.

Fremlæggelse af oplysninger

Den pågældende eksporterende producent i Kina og EU-erhvervsgrenen vil blive informeret om de vigtigste kendsgerninger og betragtninger, på grundlag af hvilke det påtænkes at gennemføre dommen, og vil få mulighed for at fremsætte bemærkninger.

(1) Rettens dom af 1. juni 2017, Changmao Biochemical Engineering mod Rådet, sag T-442/12, ECLI:EU:T:2017:372.

(2) EUT L 182 af 13.7.2012, s. 1.

(3) Domstolens dom af 3. oktober 2000, Industrie des poudres sphériques mod Rådet, sag C-458/98 P, EU:C:2000:531, præmis 80-85, samt dom af 28. januar 2016, CM Eurologistik, forenede sager C-283/14 og C-284/14, EU:C:2016:57, præmis 48-55.

(4) Domstolens dom af 14. juni 2016, Kommissionen mod McBride, sag C-361/14 P, EU:C:2016:434, præmis 56. jf. også (for så vidt angår dumping) Domstolens dom af 3. oktober 2000, Industrie des poudres sphériques mod Rådet, sag C-458/98 P, EU:C:2000:531, præmis 84.

(5) EUT L 110 af 24.4.2012, s. 3.

(6) Et dokument med påtegningen »Limited« er et fortroligt dokument i henhold til Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (EUT L 176 af 30.6.2016, s. 21), og artikel 6 i WTO-aftalen om anvendelse af artikel VI i GATT 1994 (antidumpingaftalen). Det er også beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43).

(7) EUT L 176 af 30.6.2016, s. 21.

(8) EFT L 8 af 12.1.2001, s. 1.